ai4bharat/Pralekha huggingface dataset:
குடியரசுத் தலைவர் செயலகம்
வரும் சனிக்கிழமை படை மாற்றல் நிகழ்ச்சி காலை 8 மணி முதல் 9 மணி வரை நடைபெறும்
புதுதில்லியில் உள்ள குடியரசுத் தலைவர் மாளிகையில், வரும் சனிக்கிழமை காலை 9 மணி முதல் 10 மணி வரை நடைபெறவிருந்த வீரர்களின் படைமாற்றல் நிகழ்ச்சி காலை 8 மணி முதல் 9 மணி வரை நடைபெறும் .
கப்பல் போக்குவரத்து அமைச்சகம்
சாகர்மாலா திட்டத்தின் கீழ் ஆந்திர மாநிலத்தில் மேற்கொள்ளப்படும் திட்டப் பணிகள்
சாகர்மாலா திட்டத்தின் ஒரு பகுதியாக, ஆந்திராவில் சுமார் 1.2 லட்சம் கோடி ரூபாய் மதிப்பீட்டில் 113 திட்டங்கள் செயல்படுத்த அடையாளம் காணப்பட்டுள்ளன. தற்போதுள்ள துறைமுகங்கள் மற்றும் முனையங்களை நவீனப்படுத்துதல், சுற்றுலா படகுத் துறை தொடர்பான பணிகள், துறைமுக இணைப்பை மேம்படுத்துதல், உள்நாட்டு நீர்வழித் தடங்கள், துறைமுகத்தைச் சுற்றி தொழில்மயமாக்கல் வடவடிக்கைகள், திறன் மேம்பாடு, தொழில்நுட்ப மையங்கள் போன்ற பல்வேறு திட்டங்கள் இதில் அடங்கும். இத்திட்டங்கள் மத்திய அரசின் பல்வேறு அமைச்சகங்கள், மாநில அரசின் கடல்சார் வாரியங்கள், மற்றும் தனியார் துறை மூலமாக செயல்படுத்துகின்றன.
ஆந்திர மாநிலத்தில் மொத்த திட்டங்களில் ரூ. 32,000 கோடி மதிப்பிலான 36 திட்டங்கள் முடிக்கப்பட்டுள்ளன. ரூ.91,000 கோடி மதிப்பிலான 77 திட்டங்கள் செயலாக்கத்தில் பல்வேறு நிலைகளில் உள்ளன.
இத்தகவலை மத்திய துறைமுகங்கள் மற்றும் கப்பல் துறை அமைச்சர் திரு சர்பானந்தா சோனோவால் மாநிலங்களவையில் எழுத்துப்பூர்வமாக அளித்த பதிலில் தெரிவித்துள்ளார்.
இளைஞர் நலன் மற்றும் விளையாட்டு அமைச்சகம்
இமாச்சல பிரதேசத்தில் நடைபெற்ற ஹாஃப் மாரத்தான் போட்டியில் வெற்றி பெற்றவர்களை மத்திய அமைச்சர் அனுராக் தாக்கூர் பாராட்டினார்
மத்திய இளைஞர் நலம் மற்றும் விளையாட்டுத் துறை அமைச்சர் திரு அனுராக் தாக்கூர் இன்று  இமாச்சலப் பிரதேசத்தில் நடைபெற்ற ஹாஃப் மாரத்தான் போட்டியில் வெற்றி பெற்ற வீரர்களுக்குப் பாராட்டு தெரிவித்தார்.
இமாச்சலப் பிரதேச ஆளுநர் திரு ராஜேந்திர விஸ்வநாத் அர்லேகர் அவர்களின் வழிகாட்டுதலின் கீழ் மத்திய குடிமைப் பணிகள் கலாச்சார மற்றும் விளையாட்டு வாரியம், இந்தியா அரசின் தனிநபர் மற்றும் பயிற்சித் துறை மற்றும் இந்திய இளைஞர் விடுதிகள் சங்கம் ஆகியவற்றால் ஹாஃப் மராத்தான் நடத்தப்பட்டது.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://www.pib.gov.in/PressReleasePage.aspx?PRID=1862089
பிரதமர் அலுவலகம்
உத்தரப்பிரதேச சாலை விபத்தில் உயிரிழந்தவர்களுக்கு பிரதமர் இரங்கல்; பாதிக்கப்பட்டவர்களுக்கு பிரதமர் நிவாரண நிதியிலிருந்து நிதியுதவி அளிக்க ஒப்புதல்
உத்தரப்பிரதேச மாநிலம் பாரபங்கியில் ஏற்பட்ட சாலை விபத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். மேலும், பாதிக்கப்பட்டவர்களுக்கு பிரதமர் தேசிய நிவாரண நிதியிலிருந்து நிதியுதவி அளிக்க பிரதமர் ஒப்புதல் அளித்துள்ளார்
இதுகுறித்த டுவிட்டரில் பிரதமர் அலுவலகம் கூறியிருப்பதாவது:
“உத்தரப்பிரதேச மாநிலம் பாரபங்கியில் ஏற்பட்ட சாலை விபத்து வருத்தத்தை அளிக்கிறது. இந்த விபத்தில் உயிரிழந்தவர்கள் குடும்பத்தினருக்கு இரங்கல்கள். காயமடைந்தவர்கள் குணமடைய பிராத்தனைகள். உயிரிழந்தவர்கள் குடும்பத்தினருக்கு ரூ. 2 லட்சமும் காயமடைந்தவர்களுக்கு ரூ. 50000-மும் வழங்கப்படுமென பிரதமர் @narendramodi", கூறியுள்ளார் என்று குறிப்பிடப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 12.14 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1836877
உள்நாட்டு விமானப் போக்குவரத்து அமைச்சகம்
கொவிட்-19 தொற்றுக்கு எதிரான போராட்டத்தில் தடுப்பூசிகளைக் கொண்டு செல்லும் பணியில் ஜம்மு விமான நிலையம் தீவிரம்
கொரோனா தொற்றுக்கு எதிரான நாட்டின் போராட்டத்தில் மருத்துவ அத்தியாவசியப் பொருட்களை சீராகக் கொண்டு செல்லும் பணியை ஜம்மு விமான நிலையம் முழுவீச்சில் மேற்கொண்டு வருகிறது.
ஜம்மு விமான நிலையத்தின் முன் களப்பணியாளர்கள், கோவிஷீல்டு மற்றும் கோவேக்சின் தடுப்பூசிகளின் சுமார் 16 லட்சம் டோஸ்களை ஜம்மு-காஷ்மீர் தடுப்பூசித் துறையின் பிரதிநிதிகளிடம் வழங்கினார்கள்.
பயணிகளுக்குப் பாதுகாப்பான பயண அனுபவம் வழங்கப்படுவதை விமான நிலையம் தொடர்ந்து உறுதி செய்து வருகிறது. மத்திய சுகாதாரம் மற்றும் குடும்ப நல அமைச்சகம் வெளியிட்டுள்ள தரநிலைப்படுத்திய செயல்பாட்டு நடைமுறைகளைப் பின்பற்றி பயணிகளுக்கு தூய்மையான விமான நிலையமாகவும், ஊழியர்களுக்கு பாதுகாப்பான பணியிடமாகவும் இந்த விமான நிலையம் திகழ்கிறது. இது தவிர, வெளியூர்களில் இருந்து வரும் பயணிகள் அனைவருக்கும் கொவிட்-19 பரிசோதனைகள் செய்யப்படுகின்றன.
ஜம்மு காஷ்மீர் அரசின் தேசிய சுகாதார இயக்கத்தின் கீழ் இந்திய விமான நிலைய ஆணையகம் மற்றும் விமான நிலைய பங்குதார நிறுவனங்களின் ஊழியர்களுக்கு மாவட்ட நிர்வாகத்துடன் இணைந்து ஜம்மு விமான நிலையம் தடுப்பூசி முகாமையும் நடத்தியது. சுமார் 489 பேருக்குத் தடுப்பூசியின் முதல் தவணை செலுத்தப்பட்டது. இரண்டாம்கட்ட முகாமின் போது ஊழியர்களின் குடும்ப உறுப்பினர்களுக்கும் தடுப்பூசியை செலுத்த திட்டமிடப்பட்டுள்ளது. சுமார் 300 விமானநிலையப் பணியாளர்களுக்கு ஏற்கனவே தடுப்பூசி போடப்பட்டுவிட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://www.pib.gov.in/PressReleasePage.aspx?PRID=1725971
------
(Visitor Counter : 156
பிரதமர் அலுவலகம்
துருக்கியில் நிகழ்ந்த நிலநடுக்கத்தையடுத்து தேவையான அனைத்து உதவிகளையும் அந்நாட்டிற்கு அளிக்குமாறு பிரதமர் இன்று அறிவுறுத்தியதையடுத்து உடனடி நிவாரண வழிமுறைகள் தொடர்பாக பிரதமர் அலுவலகத்தில் விவாதிக்கப்பட்டது
துருக்கியில் நிகழ்ந்த நிலநடுக்கத்தையடுத்து தேவையான அனைத்து உதவிகளையும் அந்நாட்டிற்கு அளிக்குமாறு பிரதமர் இன்று அறிவுறுத்தியதையடுத்து உடனடி நிவாரண வழிமுறைகள் தொடர்பாக பிரதமர் அலுவலகத்தில் பிரதமரின் முதன்மை செயலாளர் டாக்டர் பிகே மிஸ்ரா கூட்டம் நடத்தி விவாதித்தார். தேசிய பேரிடர் மீட்புப்படையின் தேடுதல் மற்றும் மீட்புக் குழுக்கள், மருத்துவக் குழுக்களை நிவாரணப் பொருட்களுடன் உடனடியாக அனுப்பி துருக்கி அரசுடன் இணைந்து செயல்பட முடிவு செய்யப்பட்டது.
தேடுதல் மற்றும் மீட்புப்பணிகளுக்கான நிலநடுக்கம் ஏற்பட்ட பகுதிகளுக்கு சிறப்புப் பயிற்சி அளிக்கப்பட்ட நாய்கள் மற்றும் தேவையான உபகரணங்களுடன் தேசிய பேரிடர் மீட்புப்படையின் 100 பேர் கொண்ட 2 குழுக்கள் தயார் நிலையில் உள்ளன. தேவையான மருந்துகளுடன் பயிற்சி பெற்ற மருத்துவர்கள் மற்றும் துணை மருத்துவர்கள் அடங்கிய மருத்துவக் குழுவும் தயாராக உள்ளது. அங்காராவில் உள்ள இந்திய தூதரகம், இஸ்தான்புலில் உள்ள இந்திய துணை தூதரகம் மற்றும் துருக்கி அரசுடன் இணைந்து நிவாரணப் பொருட்கள் அனுப்பி வைக்கப்படும்.
இக்கூட்டத்தில் அமைச்சரவை செயலாளர், உள்துறை அமைச்சகம், தேசிய பேரிடர் மேலாண்மை ஆணையம், தேசிய பேரிடர் மீட்புப்படை, பாதுகாப்பு, வெளியுறவு அமைச்சகம், விமானப் போக்குவரத்து, சுகாதாரம் மற்றும் குடும்பநலத் துறை அமைச்சகங்களின் பிரதிநிதிகள் கலந்து கொண்டனர்.
மனித வள மேம்பாட்டு அமைச்சகம்
பள்ளிக் கல்விக்கான தேசியப் பாடத்திட்டக் கட்டமைப்பை புதுதில்லியில் மத்தியக் கல்வியமைச்சர் திரு தர்மேந்திர பிரதான் வெளியிட்டார்
மத்தியக் கல்வி அமைச்சர் திரு. தர்மேந்திர பிரதான், பள்ளிக் கல்விக்கான தேசியப் பாடத்திட்டக் கட்டமைப்பை  இன்று  வெளியிட்டார். தேசியப் பாடத்திட்டக் கட்டமைப்பை மேற்பார்வைக் குழு மற்றும் கற்றல், கற்பித்தல் தொடர்பான பாடத்திட்டக் குழுவின் முதலாவது கூட்டுப் பயிலரங்கில் அமைச்சர் இன்று உரையாற்றினார்.
நிகழ்ச்சியில் பேசிய திரு தர்மேந்திர பிரதான், இந்தியா மீது உலக நாடுகளின் எதிர்பார்ப்பு அதிகரித்துள்ளது என்று கூறினார். உலகளாவிய பொறுப்புகளை நிறைவேற்ற, தொழில்நுட்ப அடிப்படையிலான கல்வி முறையை நாம் உருவாக்க வேண்டும் என்று அவர் தெரிவித்தார். ஒரு முழுமையான, தற்காலத்துக்கேற்ற மற்றும் இந்தியப் பாரம்பரியத்துடன் கூடியக் கல்வியை வடிவமைப்பதில் இந்தக் கட்டமைப்பின் பங்கை அவர் எடுத்துரைத்தார். பள்ளிக் கல்விக்கான தேசியப் பாடத்திட்டக் கட்டமைப்பை வெளியிடுவது தேசியக் கல்விக் கொள்கையை செயல்படுத்துவதில் ஒரு முக்கிய ஊக்கச்சக்தியாக அமையும் என்று அவர் குறிப்பிட்டார். அடுத்தக் கல்வியாண்டு முதல் புதியப் பாடப்புத்தகங்கள் கிடைக்க முயற்சிகள் மேற்கொள்ளப்பட்டு வருவதாகவும் அவர் கூறினார்.
என்.சி.எஃப்-எஸ்.இ.யின் விரிவானத் தன்மை பள்ளிக் கல்வியின் அனைத்து நிலைகளையும் உள்ளடக்கியதாக அமைந்துள்ளது. இந்தக் கட்டமைப்பு கல்வியாளர்களுக்கு அதிகாரமளிக்கிறது. மேலும் பள்ளிக் கலாச்சாரம் மற்றும் மதிப்புகளின் முக்கியத்துவத்தை வலியுறுத்துகிறது.
கலைக் கல்வி, உடற்கல்வி மற்றும் நல்வாழ்வு, சுற்றுச்சூழல் கல்வி மற்றும் தொழிற்கல்வி ஆகியவை என்.சி.எஃப்-எஸ்.இ.-யின் கீழ் புதுப்பிக்கப்படுகின்றன. பன்மொழித் திறமை, கணிதத்தில் கருத்தியல் புரிதல், அறிவியல் ஆய்வுக்கானத் திறன்கள் ஆகியவையும் புதிய வடிவத்தைப் பெறுகின்றன. பாடத்திட்டத்தின் பல்துறை அணுகுமுறை தனிநபர்கள், சமூகம் மற்றும் சுற்றுச்சூழலுக்கு இடையிலான உறவுகள் குறித்து படிப்பதற்கு மாணவர்களை ஊக்குவிக்கிறது.
பள்ளிக் கல்விக்கான தேசியப் பாடத்திட்டக் கட்டமைப்பு  என்பது தேசிய கல்விக் கொள்கை 2020  முன்மொழிந்தபடி பள்ளிக் கல்வியின் 5 + 3 + 3 + 4 என்ற முறையிலானப் பாடத்திட்டக் கட்டமைப்பாகும். இந்த நான்கு நிலை பள்ளிக்கல்வி வடிவமைப்புக்கு ஏற்ப புதிய மற்றும் விரிவான தேசிய பாடத்திட்டக் கட்டமைப்பை  உருவாக்க அதில் பரிந்துரைக்கப்பட்டுள்ளது. அடிப்படை மற்றும் ஆயத்தக்கல்வி, நடுநிலை மற்றும் மேல்நிலைக்கல்வி ஆகிய நான்கு நிலைகளுக்கான முழு பாடத்திட்ட கட்டமைப்பும் வெளியிடப்பட்டுள்ளது.
பாதுகாப்பு அமைச்சகம்
தேசிய மாணவர் படை தலைமை இயக்குநரக மின்னணு மன்றத்தைப் பாதுகாப்புச் செயலாளர் தொடங்கி வைத்தார்
தேசிய மாணவர் படைத் தலைமை இயக்குநரக மின்னணு மன்றத்தைப் பாதுகாப்புச் செயலாளர் டாக்டர். அஜய் குமார் இன்று தொடங்கி வைத்தார்.
தேசிய மாணவர் படை தலைமை இயக்குநரகத்தின் இணையதளத்தில் இடம் பெற்றுள்ள இந்த மின்னணு மன்றத்தின் மூலம் நாடு முழுவதும் உள்ள தேசிய மாணவர் படையினர், தேசிய மாணவர் படை குறித்த தங்களது பல்வேறு அனுபவங்களைப் பகிர்ந்து கொள்ளலாம்.
நிகழ்ச்சியில் பேசிய பாதுகாப்புச் செயலாளர், தேசிய மாணவர் படையின் பயிற்சி, சமூக சேவை, சமுதாய மேம்பாடு, விளையாட்டு மற்றும் சாகச நடவடிக்கைகள் குறித்த தங்களது அனுபவங்கள், ஆலோசனைகள் மற்றும் கருத்துகளைப் பகிர்ந்து கொள்ள தேசிய மாணவர் படை தலைமை இயக்குநரக மின்னணு மன்றம் உதவும் என்றார்.
தேசப்பாதுகாப்பு, தேசிய ஒருமைப்பாடு மற்றும் நாட்டைக் கட்டமைத்தல் உள்ளிட்டவற்றைக் குறித்தும் தங்களது கருத்துக்களை இந்தத் தளத்தின் மூலம் தேசிய மாணவர் படையினர் பகிர்ந்து கொள்ளலாம் என்று அவர் மேலும் கூறினார்.
கொரோனா தொற்றுக்கு எதிரான நாட்டின் போரில் முன்கள வீரர்களாக பெரும்பங்கு ஆற்றியதற்காக ஒரு லட்சத்துக்கும் அதிகமான தேசிய மாணவர் படையினரை பாதுகாப்புச் செயலாளர் பாராட்டினார்.
மேலும் விவரங்களுக்கு, இந்த ஆங்கிலச் செய்திக் குறிப்பைப் படிக்கவும்:https://pib.gov.in/PressReleasePage.aspx?PRID=1683305
----
(Visitor Counter : 175
குடியரசுத் துணைத் தலைவர் செயலகம்
புதிதாக உருவாகும் உலக நிலைமைகளுக்கு ஏற்ப பல்கலைக்கழகங்கள் அவற்றின் பாடப்பிரிவுகளை ஆய்வு செய்யவும் இணைக்கவும் வேண்டும் – குடியரசு துணைத் தலைவர்
புதிதாக உருவாகும் உலக நிலைமைகளுக்கு ஏற்ப பாடப்பிரிவுகளை ஆய்வு செய்யவும் இணைக்கவும் வேண்டும் அல்லது தேசத்தின் தேவைகளுக்கு ஏற்ப புதிய பாடப்பிரிவுகளைத் தொடங்க வேண்டுமென்று பல்கலைக்கழகங்கள் மற்றும் உயர் கல்வி நிறுவனங்களைக் குடியரசு துணைத் தலைவர் திரு.எம்.வெங்கையா நாயுடு கேட்டுக் கொண்டுள்ளார்.
பெங்களூருவில் இன்று பிஇஎஸ்  பல்கலைக்கழகத்தின் 6-வது பட்டமளிப்பு விழாவில் உரையாற்றிய குடியரசு துணைத் தலைவர், 4-வது தொழில் புரட்சி நமது கதவுகளைத் தட்டுகிறது என்றும், அதனைச் சிறப்பாகப் பயன்படுத்திக் கொள்ள நமது பல்கலைக்கழகங்கள் புதிதாக உருவாகி வரும் 5ஜி தொழில்நுட்பங்கள், செயற்கை நுண்ணறிவு, ரோபோ, உயிரி தொழில்நுட்பம் போன்ற துறைகளில் மாணவர்களுக்குப் பயிற்சி அளிக்க வேண்டும் என்றும் கூறினார். தனியார் நிறுவனங்களும், பல்கலைக்கழகங்களும் இந்த வாய்ப்பை நன்கு பயன்படுத்திக் கொண்டு இந்தியா தற்சார்பு அடைவதையும் விண்வெளித் துறையில் தொழில்நுட்ப ரீதியில் முன்னேறுவதையும் நோக்கிப் பணியாற்ற வேண்டுமென்று அவர் வலியுறுத்தினார்.
பொருளாதாரத்தின் பல்வேறு பிரிவுகளில் ட்ரோன் தொழில்நுட்பம் ஏராளமாகப் பயன் தருவதை கவனத்திற்குக் கொண்டுவந்த திரு.நாயுடு, உலகளாவிய ட்ரோன் மையமாக மாறும் ஆற்றலை இந்தியா கொண்டிருக்கிறது என்று அவர் கூறினார். இந்தத் துறையில் திறன் வாய்ந்த மனித சக்தியை உருவாக்குவதற்கு அழைப்பு விடுத்த அவர், ட்ரோன் தொழில்நுட்பம் குறித்த பாடப்பிரிவுகளை தொடங்குவதற்கு பிஇஎஸ் பல்கலைக்கழகம் தீவிரமாகப் பரிசீலித்து வருவது குறித்து மகிழ்ச்சி தெரிவித்தார்.
சமகால கோட்பாடுகள் குறித்து உலகளாவிய தரத்தில் இந்தியக் கல்வியாளர்கள் புத்தகங்கள் எழுதுவதற்குப் பாராட்டு தெரிவித்த அவர், இது ஊரக இந்தியாவின், விவசாயிகளின், உரிமைகள் மறுக்கப்பட்டவர்களின் குடும்பங்களைச் சேர்ந்த மாணவர்கள் எதிர்கொண்ட பிரச்சனைகளுக்குத் தீர்வாகவும், பாடங்களை நன்கு புரிந்து கொள்ளவும் உதவும் என்று அவர் கூறினார். இந்திய மொழிகளில் பாட நூல்களை எழுத வேண்டுமென்று அவர் வேண்டுகோள் விடுத்தார்.
இந்த நிகழ்ச்சியில் கர்நாடக ஆளுனர் திரு.தாவர்சந்த் கெலாட், பிஇஎஸ் பல்கலைக்கழக வேந்தர் டாக்டர் எம்.ஆர்.தொரேசாமி, துணை வேந்தர் டாக்டர் ஜே.சூரிய பிரசாத் உள்ளிட்டோர் கலந்து கொண்டனர்.
பாதுகாப்பு அமைச்சகம்
கோவா கடற்பகுதியில் உள்நாட்டு அஸ்ட்ரா ஏவுகணையை வெற்றிகரமாக சோதித்த எல்.சி.ஏ தேஜஸ்
தேஜஸ், இலகுரக போர் விமானம்  எல்.எஸ்.பி -7 ஆகஸ்ட் 23, 2023 அன்று கோவா கடற்பகுதியில் கண்களுக்கு எட்டாத தொலைவில் அஸ்ட்ரா உள்நாட்டு ஏவுகணையை வெற்றிகரமாக ஏவியது. சுமார் 20,000 அடி உயரத்தில் இருந்து இந்த ஏவுகணை வெற்றிகரமாக விண்ணில் ஏவப்பட்டது. ஏவுதல் சோதனையின் அனைத்து நோக்கங்களும் பூர்த்தி செய்யப்பட்டு, துல்லியமாக இது அமைந்தது.
ஏரோநாட்டிகல் டெவலப்மென்ட் ஏஜென்சி , பாதுகாப்பு ஆராய்ச்சி மற்றும் மேம்பாட்டு அமைப்பு , இந்துஸ்தான் ஏரோநாட்டிக்ஸ் லிமிடெட்  ஆகியவற்றின் சோதனை இயக்குநர் மற்றும் விஞ்ஞானிகள் மற்றும் இராணுவ விமான தகுதி மற்றும் சான்றிதழ் மையம்  மற்றும் ஏரோநாட்டிகல் குவாலிட்டி அஷ்யூரன்ஸ் இயக்குநரகம்  ஆகியவற்றின் அதிகாரிகள் இந்த சோதனையை கண்காணித்தனர். இந்த விமானத்தை சேஸ் தேஜஸ் இரட்டை இருக்கை விமானமும் கண்காணித்தது.
அதிநவீன பி.வி.ஆர் வான்-டு-வான் ஏவுகணையான அஸ்ட்ரா, சூப்பர்சோனிக் வான்வழி இலக்குகளை அழிப்பதற்கு பாதுகாப்பு ஆராய்ச்சி மற்றும் மேம்பாட்டு ஆய்வகம் , ஆராய்ச்சி மையம் இமாரத்  மற்றும் டி.ஆர்.டி.ஓவின் பிற ஆய்வகங்களால் வடிவமைக்கப்பட்டு உருவாக்கப்பட்டது. உள்நாட்டில் தயாரிக்கப்பட்ட தேஜஸ் போர் விமானத்திலிருந்து உள்நாட்டு அஸ்ட்ரா பி.வி.ஆர் சோதனை தற்சார்பு இந்தியாவை நோக்கிய ஒரு முக்கிய படியாகும்.
தேஜஸ்-எல்.சி.ஏவிலிருந்து ஏவுகணையை வெற்றிகரமாக ஏவியதற்காக ஏ.டி.ஏ, டி.ஆர்.டி.ஓ, சிமிலாக், டி.ஜி-ஏ.க்யூ.ஏ மற்றும் தொழில்துறையை பாதுகாப்பு துறை அமைச்சர் திரு ராஜ்நாத் சிங் பாராட்டினார். இந்த ஏவுதல் தேஜாஸின் போர் திறனை கணிசமாக அதிகரிக்கும். இறக்குமதி செய்யப்பட்ட ஆயுதங்களை சார்ந்திருப்பதைக் குறைக்கும் என்று அவர் கூறினார்.
பாதுகாப்புத் துறை செயலாளர் மற்றும் டி.ஆர்.டி.ஓ தலைவர் ஆகியோரும் வெற்றிகரமான சோதனைக்காக குழுக்களுக்கு வாழ்த்து தெரிவித்துள்ளனர்.
AP/ANU/PKV/KRS
(Visitor Counter : 92
பாதுகாப்பு அமைச்சகம்
அகில இந்திய தரைப்படை சைனிக் முகாம் 2023-ஐ என்.சி.சி தலைமை இயக்குநர் தொடங்கி வைத்தார்
தேசிய மாணவர் படை  தலைமை இயக்குநர் லெப்டினன்ட் ஜெனரல் குர்பிர்பால் சிங் 2023, செப்டம்பர் 20 அன்று தில்லி கன்டோன்மென்ட்டில் உள்ள கரியப்பா அணிவகுப்பு மைதானத்தில் தேசிய மாணவர் படைக்கான அகில இந்திய தரைப்படை சைனிக் முகாமை முறைப்படி தொடங்கி வைத்தார். இம்முகாமில் அனைத்து மாநிலங்கள் மற்றும் யூனியன் பிரதேசங்களை உள்ளடக்கிய 17 தேசிய மாணவர் படை இயக்ககங்களைச் சேர்ந்த சுமார் 1,547 பேர்  பங்கேற்கின்றனர். செப்டம்பர் 19ல் தொடங்கி, 12 நாட்கள் நடைபெறும் முகாமில், துப்பாக்கிச் சுடுதல், தடை பயிற்சி, வரைபட வாசிப்பு மற்றும் பிற தொழில்முறை பயிற்சி போட்டிகள் என, பல பிரிவுகளில் மாணவர்கள் பங்கேற்கின்றனர்.
நிகழ்ச்சியில் பேசிய என்.சி.சி தலைமை இயக்குநர், இது சாகசம், ஒழுக்கம் மற்றும் மதிப்பு நிறைந்த வாழ்க்கையின் வெளிப்பாட்டை அவர்களுக்கு வழங்கும் என்றும், இதன் மூலம் தலைமைத்துவம் மற்றும் தோழமை உணர்வை வளர்க்கும் என்று கூறினார். இராணுவப் பிரிவு பயிற்சியின் முக்கிய அம்சங்களை வெளிப்படுத்துவது, போட்டி மனப்பான்மையை உருவாக்குவது மற்றும் பங்கேற்கும் மாணவர்களிடையே ஒழுக்கம், தலைமைத்துவம் மற்றும் தேசிய ஒருமைப்பாட்டு உணர்வை வளர்ப்பது இந்த முகாமின் நோக்கமாகும் என்று அவர் மேலும் கூறினார்.
பாதுகாப்பு அமைச்சகம்
கோவிட்- 19 அச்சுறுத்தலுக்கு இடையே, பாலங்கள் நிர்மாணம் மற்றும் பனிக்கட்டிகள் அகற்றும் பணிகளில் எல்லைப்புற சாலை அமைப்பு ஈடுபட்டுள்ளது
கோவிட்-19 அச்சுறுத்தலுக்கு இடையில், எல்லைப்புற சாலைகள் அமைப்பின் பணியாளர்கள், தபோரிஜோ பாலத்தை  அமைக்கும் பணியை நிறைவு செய்வதில் இடையறாமல் ஈடுபட்டு வருகின்றனர். அருணாச்சலப் பிரதேசம் சுபன்சிரி மாவட்டத்தில், சீன எல்லை நெடுகிலும் , அமைந்துள்ள 451 கிராமங்களுக்கும், அங்கு முகாமிட்டுள்ள பாதுகாப்பு படையினருக்கும், தகவல் தொடர்பை அளிக்கும் ஒரே ஆதாரமாக அது திகழ்கிறது. தற்போதைய பாலம் மிகவும் பழுதடைந்துள்ளதால், உள்ளூர் நிர்வாகத்தின் சிறப்பு வேண்டுகோளுக்கு இணங்க, அருனங்க் திட்டப்பணியாளர்கள் இதில் மும்முரமாக ஈடுபட்டுள்ளனர். எல்லைப்புற சாலைகள் அமைப்பு வெளியிட்டுள்ள அறிக்கையில், இந்த முக்கிய தகவல் தொடர்பு பணியை திட்டிமட்ட தேதிக்குள், அனைத்து முன்னெச்சரிக்கை நடவடிக்கைகளுடன் முடிக்க உறுதி பூண்டுள்ளதாக தொரிவிக்கப்பட்டுள்ளது.
இதற்கிடையே, நாட்டின் வடபகுதியில், மணாலி- லே பிரிவில், பனிப்படலத்தை அகற்றும் நடவடிக்கையில் எல்லைப்புற சாலை அமைப்பு தற்போது ஈடுபட்டுள்ளது. மோசமான வானிலை, கோவிட் -19 அச்சுறுத்தலால், லாஹாவல் பள்ளத்தாக்கு மற்றும் லடாக்குக்கு நிவாரணம் அளிக்க வேண்டும் என்ற கால வரம்புக்கு இடையில், இதன் பணியாளர்கள் இரவு பகலாக இதில் ஈடுபட்டுள்ளனர். தற்போதைக்கு, ரோஹ்டங், பரலச்சாலா கணவாய்களில் பனிக்கட்டிகளை அகற்றும் பணியில் நான்கு குழுக்கள் ஈடுபட்டுள்ளன. எல்லைப்புற சாலை அமைப்பு பணியாளர்கள் முதல்முறையாக சர்ச்சுவுக்கு விமானத்தில் அழைத்துச் செல்லப்பட்டு பிரம்மாண்டமான பரலச்சாலா கணவாயில் சர்ச்சு பகுதியிலிருந்து இந்தப்பணியில் ஈடுபட்டுள்ளனர்.
எல்லைப்புற சாலை அமைப்பு, பாதுகாப்பு அமைச்சகத்தின் மிக முக்கியமான அமைப்பாகும். எந்தவித வசதியும் இல்லாத, தொலைதூர எல்லைப்புறங்களில், பாதுகாப்பு படையினருக்கு உதவும் வகையில், சாலைக் கட்டமைப்பை உருவாக்கி ,பராமரிக்கும் மிக முக்கியமான பணியில் இது ஈடுபட்டு வருகிறது.
பிரதமர் அலுவலகம்
உலகமே குடும்பம் என்னும் மத்திய அமைச்சர் டாக்டர் மகேந்திர நாத் பாண்டேயின் கட்டுரையை பிரதமர் பகிர்ந்துள்ளார்
மத்திய கனரகத் தொழில்துறை அமைச்சர் டாக்டர் மகேந்திர நாத் பாண்டேவின் உலகமே ஒரே குடும்பம் என்னும் தத்துவம் பற்றிய கட்டுரையை பிரதமர் திரு நரேந்திர மோடி பகிர்ந்துள்ளார்.
மத்திய கனரகத்துறை அமைச்சர் டாக்டர் மகேந்திர நாத் பாண்டேயின் ட்விட்டர் பதிவை பகிர்ந்து பிரதமர் கூறியிருப்பதாவது;
“இந்தியா எப்போதும் உலகமே ஒரே குடும்பம் மற்றும் உலக சகோதரத்துவத்தை பறைசாற்றி வருவதாக மத்திய அமைச்சர் திரு மகேந்திர நாத் பாண்டே எழுதியுள்ளார்.”
சமூக நிதி மற்றும் அதிகாரமளித்தல் அமைச்சகம்
இந்திய அரசியமைப்பு குறித்த ஆவணப்படத்தை அமைச்சர் திரு தாவர்சந்த் கெலாட் வெளியிட்டார்
'இந்திய அரசியலமைப்பில் சித்திரங்கள் மற்றும் கையெழுத்து' என்னும் தலைப்பிலான ஆவணப்படத்தை மத்திய சமூக நீதி மற்றும் அதிகாரமளித்தல் அமைச்சர் திரு தாவர்சந்த் கெலோட் காணொலி மூலம் இன்று வெளியிட்டார்.
புதுதில்லியில் உள்ள டாக்டர் அம்பேத்கர் சர்வதேச மையத்தால் இந்த ஆவணப்படம் தயாரிக்கப்பட்டுள்ளது. நிகழ்ச்சியில் பேசிய அமைச்சர், 71-வது அரசியலமைப்பு தினத்தை 2020 நவம்பர் 26 அன்று கொண்டாட மத்திய அரசு முடிவு செய்திருப்பதாகவும் இதற்கான மைய அமைச்சகமாக சமூக நீதி மற்றும் அதிகாரமளித்தல் அமைச்சகம் நியமிக்கப்பட்டிருப்பதாகவும் கூறினார்.
இன்று வெளியிடப்பட்ட ஆவணப்படத்தைப் பற்றி பேசிய அவர், இது ஒரு வித்தியாசமான முயற்சி என்றும் இந்திய அரசியலமைப்பு புத்தகத்தில் பயன்படுத்தப்பட்டுள்ள சித்திரங்களை பற்றி ஆய்வு செய்து இருப்பதாகவும் கூறினார்.
அரசியலமைப்பின் வெற்றியை கொண்டாடுவதற்காக வருடம் முழுவதும் டாக்டர் அம்பேத்கர் சர்வதேச மையமும், சமூக நீதி மற்றும் அதிகாரமளித்தல் அமைச்சகமும் பல்வேறு நிகழ்ச்சிகளை ஏற்பாடு செய்ததாக அவர் கூறினார்.
ஆவணப்படத்தை சிறப்பான முறையில் தயாரித்து வெளிக் கொண்டு வந்ததற்காக டாக்டர் அம்பேத்கர் சர்வதேச மையத்தை அமைச்சர் பாராட்டினார்.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1675635
குடியரசுத் துணைத் தலைவர் செயலகம்
ரம்ஜானை முன்னிட்டு குடியரசு துணைத் தலைவர் வாழ்த்து
ரம்ஜான் பண்டிகை, நாளை கொண்டாடப்படுவதை முன்னிட்டு நாட்டு மக்களுக்கு, குடியரசு துணைத் தலைவர் திரு எம்.வெங்கையா நாயுடு வாழ்த்து தெரிவித்துள்ளார்.
அவர் வெளியிட்டுள்ள வாழ்த்து செய்தி:
‘‘மகிழ்ச்சியான ரம்ஜான் நிகழ்ச்சியை முன்னிட்டு, நாட்டு மக்களுக்கு எனது நெஞ்சார்ந்த வாழ்த்துக்களை தெரிவித்துக்கொள்கிறேன்.
ரம்ஜான் புனித மாதத்தின் நிறைவை ரம்ஜான் பண்டிகை குறிக்கிறது மற்றும் சகோதரத்துவம், சமூக ஒற்றுமையின் அடையாளமாகவும் உள்ளது. நமது வாழ்வில் இரக்கம், தொண்டு மற்றும் பெருந்தன்மை ஆகியவற்றின் உணர்வு மற்றும் முக்கியத்துவத்தை இந்த பண்டிகை மீண்டும் உறுதிபடுத்துகிறது.
நமது நாட்டில் பண்டிகைகள், குடும்பத்தினர் மற்றும் நண்பர்களுடன் ஒன்று கூடி கொண்டாடும் நிகழ்வாக எப்போதும் உள்ளது. ஆனால், தற்போதைய கொவிட்-19 தொற்று சூழலால், இந்த பண்டிகையை, கொவிட் சுகாதார நெறிமுறைகளை பின்பற்றி கொண்டாட வேண்டும் என நாட்டு மக்களுக்கு நான் வலியுறுத்துகிறேன்.
ரம்ஜானுடன் தொடர்புடைய உன்னத குறிக்கோள்கள், நமது வாழ்வில் அமைதி, நல்லிணக்கம் மற்றும் மனிதநேயத்தை வளப்படுத்தட்டும்.’’
மனித வள மேம்பாட்டு அமைச்சகம்
'கபிலா' கலாம் என்னும் அறிவுசார் சொத்துரிமை குறித்த திட்டத்தை மத்திய கல்வி அமைச்சர் காணொளி வாயிலாகத் தொடங்கி வைத்தார்
மறைந்த முன்னாள் குடியரசுத் தலைவரும், விஞ்ஞானியுமான டாக்டர் ஏபிஜே அப்துல் கலாமின் 89ஆவது பிறந்த நாளை முன்னிட்டு 'கபிலா' கலாம் என்னும் அறிவுசார் சொத்துரிமை குறித்தத் திட்டத்தை மத்திய கல்வி அமைச்சர் திரு ரமேஷ் போக்ரியால் 'நிஷாங்க்' காணொலி காட்சி வாயிலாக இன்று தொடங்கி வைத்தார்.
நிகழ்ச்சியில் பேசிய அமைச்சர், தற்சார்பு இந்தியாவை உருவாக்குவதற்காக புதிய கண்டுபிடிப்புகளை உருவாக்குவதுடன், அவற்றை காப்புரிமை செய்வதும் அவசியம் என்று வலியுறுத்தினார். முறையாகக் காப்புரிமை பெற்ற கண்டுபிடிப்புகள் இந்தியாவைத் தற்சார்பு அடையச் செய்யும் என்று அவர் தெரிவித்தார். நம் நாட்டில் போதிய திறன் இருப்பதாகக் குறிப்பிட்ட அவர், தற்போது அவற்றிற்கு காப்புரிமை பெற வேண்டும் என்று கூறினார். கல்லூரிகள் மற்றும் நிறுவனங்களின் உதவியுடன் புதிய கண்டுபிடிப்புகளுக்குக் காப்புரிமை பெற மாணவர்கள் ஊக்கப்படுத்தப்படுவார்கள் என்று அவர் மேலும் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1664883
குடியரசுத் தலைவர் செயலகம்
2020 ஆம் ஆண்டுக்கான தீரச் செயல் விருதுகளைக் குடியரசுத் தலைவர் வழங்கினார்
பாதுகாப்புத் துறைக்கான விருதுகள் வழங்கும் முதற்கட்ட விழா குடியரசுத் தலைவர் மாளிகையில் இன்று  காலை நடைபெற்றது.
இதில் தீரச்செயல்களுக்கான விருதுகளையும், சிறப்புமிக்க சேவைகள் செய்ததற்கான பதக்கங்களையும் குடியரசுத் தலைவர் திரு ராம்நாத் கோவிந்த் வழங்கினார்.
வீர் சக்ரா விருது விமானப்படை விமானிகள் அணி கேப்டன் வர்த்தமான் அபிநந்தனுக்கு வழங்கப்பட்டது. 2019 பிப்ரவரி 27 அன்று பாகிஸ்தான் விமானப்படையின் போர் விமானத்தை இடைமறித்து விரட்டி தீரச்செயல் புரிந்ததற்காக இந்த விருது அவருக்கு வழங்கப்பட்டுள்ளது.
மேலும், கீர்த்தி சக்ரா விருது மறைவுக்குப் பின் சேப்பர் பிரகாஷ் ஜாதவுக்கும், சிஆர்பிஎஃப் துணை தளபதி ஹர்ஷ்பால் சிங்குக்கும் வழங்கப்பட்டது.
சௌரிய சக்ரா விருது 10 பேருக்கும், பரம் விசிஷ்ட் சேவா பதக்கம் 14 பேருக்கும், அதி விசிஷ்ட் சேவா பதக்கம் 26 பேருக்கும், உத்தம் யுத் சேவா பதக்கம் 2 பேருக்கும் வழங்கப்பட்டன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1773948
மனித வள மேம்பாட்டு அமைச்சகம்
பெருந்தொற்று, பொது முடக்கம் ஆகியவற்றின் உளவியல் சமூக ரீதியான தாக்கத்தை சமாளிப்பது குறித்து ஏழு கட்டுரைகளை வெளியிட்டார் மத்திய மனிதவள அமைச்சர்
கொரோனா ஆய்வுகள் தொடரின் கீழ் இந்திய தேசிய புத்தக அறக்கட்டளை வெளியிட்டுள்ள ஏழு நூல்களின் தொகுப்பின் அச்சு மற்றும் மின் நூல்களை மத்திய மனிதவள அமைச்சர் திரு. ரமேஷ் போக்ரியால் நிஷாங்க் இன்று இணைய வழியில் வெளியிட்டார். அப்போது உரையாற்றிய மத்திய அமைச்சர் “இந்த நாட்களில் உலகம் சந்தித்து வருகின்ற மிகவும் வலுவான சூழ்நிலைகளை எதிர்கொள்ளும் வகையில், இந்திய தேசிய புத்தக அறக்கட்டளை குறிப்பிடத்தக்க இந்த நூல் தொகுப்பினை கொண்டு வந்துள்ளது. பெருமளவிலான மக்களின் மனரீதியான நலனுக்கு வழிகாட்டியாக இவை விளங்கும் என்றும் நான் நம்புகிறேன்” என்று குறிப்பிட்டார். இந்தத் தொடக்க நிகழ்வைத் தொடர்ந்து இந்திய தேசிய புத்தக அறக்கட்டளையின் கல்விக் குழுவைச் சேர்ந்த ஆய்வாளர்கள்/ ஆசிரியர்களுடன் இணையவழி கலந்துரையாடலும் நடைபெற்றது.
அதன் தனித்தன்மை மிக்க முயற்சிகளுக்காக இந்திய தேசிய புத்தக அறக்கட்டளையைப் பாராட்டிய திரு. நிஷாங்க் எளிதாக மக்கள் படிக்கும் வகையில் இந்தக் குறிப்பிடத்தக்க விஷயத்தை புத்தக வடிவில் கொண்டு வந்தவர்களுக்கும் ஆய்வாளர்களுக்கும் தனது நன்றியறிதலை தெரிவித்துக் கொண்டார். முன் தடுப்பு முறையிலான மன நல முயற்சிகள் மிக முக்கியமான விஷயம் என்று குறிப்பிட்ட அவர், இந்தப் பெருந்தொற்றை எதிர்த்துப் போராடும் செயல் வீரர்களாக நாம் அனைவரும் இந்த சிக்கலான தருணத்தில் முன்வர வேண்டிய தேவை உள்ளது என்றும் கூறினார். நமது மனமும் உளவியல் ரீதியான நலனுமே நமது செயல்களைத் தீர்மானிக்கின்றன என்ற புகழ்பெற்ற வரிகளை அவர் மேற்கோள் காட்டினார்.
ஏழு உளவியல் நிபுணர்கள், ஆலோசகர்கள் ஆகியோர் அடங்கிய கல்விக் குழுவை இந்திய தேசிய புத்தக அறக்கட்டளை உருவாக்கியிருந்தது. கொரோனாவிற்கு பிந்தைய காலத்தின் தேவைகளுக்காக அனைத்து வயதினருக்கும் பொருந்தும்படியான பொருத்தமான நூல்களை வழங்குவது அது குறித்து ஆவணப்படுத்துவது என்பதற்காகவே இந்த கொரோனா ஆய்வுத் தொடரை இந்திய தேசிய புத்தக அறக்கட்டளை வடிவமைத்திருந்தது. “பெருந்தொற்றின் உளவியல் ரீதியான, சமூக ரீதியான தாக்கம் மற்றும் அதை எவ்வாறு எதிர்கொள்வது” என்ற விஷயத்தில் கவனம் செலுத்தும் நூல்களின் முதல் துணைத் தொடராகும் இது.
(Visitor Counter : 230
ரசாயனம் மற்றும் உரங்கள் அமைச்சகம்
தேசிய உர நிறுவனத்தின் பானிபட்டு தொழிற்சாலைக்கு திரு மன்சுக் மண்டாவியா வருகை
மத்திய ரசாயனங்கள் மற்றும் உரத்துறை இணை அமைச்சர் திரு மன்சுக் மண்டாவியா, பானிபட்டில் உள்ள தேசிய உர நிறுவனத்தின் தொழிற்சாலைக்கு இன்று வருகை தந்தார்.
அங்கு நடைபெற்று வரும் பணிகளை ஆய்வு செய்த திரு மன்சுக் மண்டாவியா, பெருந்தொற்றுக் காலத்திலும் சிறப்பான பணிகளைச் செய்ததற்காக தொழிற்சாலை அலுவலர்களுக்கு வாழ்த்து தெரிவித்தார்.
கொவிட்-19 முடக்க நிலைக் காலத்தில் உள்ள கடுமையான கட்டுப்பாடுகளுக்கு இடையேயும், தேசிய உர நிறுவனத்தின் விற்பனை 71 விழுக்காட்டை அடைந்துள்ளது.
அந்தத் தொழிற்சாலையில் நடைபெற்ற கூட்டத்தில் பேசிய அமைச்சர், தரமான அதிகபட்ச உற்பத்தியை எட்டவும், மண் வளத்தைத் தக்க வைக்கவும், மண் பரிசோதனை அவசியம் என்று தெரிவித்தார். அங்குள்ள நடமாடும் மண் பரிசோதனை ஆய்வகத்தைப் பார்வையிட்ட அவர், உரங்களை சமவிகிதத்தில் பயன்படுத்துவதில் சிறப்புக் கவனம் செலுத்துமாறு, அலுவலர்களைக் கேட்டுக் கொண்டார். இந்தக் கூட்டத்திற்கு பிறகு, வளர்ச்சியையும். வலிமையையும் குறிக்கும் வகையில், மரக்கன்று ஒன்றையும் திரு மண்டாவியா நட்டார்.